b"\n_START_ARTICLE_\nCa n'Anglada\n_START_SECTION_\nHist\xc3\xb2ria\n_START_PARAGRAPH_\nLa masia de Ca n'Anglada, que d\xc3\xb3na nom al barri, encara es mant\xc3\xa9 intacta entre els carrers de la Mare de D\xc3\xa9u del Carme i de la Mare de D\xc3\xa9u del Mar. Es tracta d'un mas del segle XV que s'aixeca en una zona rica en troballes arqueol\xc3\xb2giques, principalment d'\xc3\xa8poca romana, entre les quals destaca la descoberta d'un sarc\xc3\xb2fag de plom del segle\xc2\xa0iv. Al costat mateix de la masia s'al\xc3\xa7a l'ermita rom\xc3\xa0nica de Sant Crist\xc3\xb2fol, que d\xc3\xb3na nom tamb\xc3\xa9 a la moderna parr\xc3\xb2quia del barri (1955), situada m\xc3\xa9s amunt, a la pla\xc3\xa7a de Ca n'Anglada._NEWLINE_La barriada, formada origin\xc3\xa0riament per cases que els mateixos immigrants es van autoconstruir, es va comen\xc3\xa7ar a edificar per la part central, m\xc3\xa9s enll\xc3\xa0 del torrent de Can Palet (avui avinguda de Barcelona), principalment al carrer de Moss\xc3\xa8n \xc3\x80ngel Rodamilans. A la d\xc3\xa8cada del 1950, per\xc3\xb2, ser\xc3\xa0 quan el barri experimentar\xc3\xa0 la seva expansi\xc3\xb3 m\xc3\xa9s gran i la configuraci\xc3\xb3 definitiva."